Kokkuvõte Euroopa Andmekaitseinspektori arvamusest, mis käsitleb määruse ettepanekut seoses põllumajandusliku raamatupidamise andmevõrgu ümberkujundamisega põllumajandusettevõtte kestlikkuse andmevõrguks

(2022/C 440/06)

(Arvamuse täistekst inglise, prantsuse ja saksa keeles on Euroopa Andmekaitseinspektori veebilehel https://edps.europa.eu)

Euroopa Komisjon esitas 22. juunil 2022 ettepaneku võtta vastu Euroopa Parlamendi ja nõukogu määrus, millega muudetakse nõukogu määrust (EÜ) nr 1217/2009 seoses põllumajandusliku raamatupidamise andmevõrgu ümberkujundamisega põllumajandusettevõtte kestlikkuse andmevõrguks (1).

Ettepaneku eesmärk on reguleerida isikuandmete töötlemist põllumajandusettevõtte tasandi majandus-, keskkonna- ja sotsiaalandmete kogumise kontekstis ning selliste andmete edasist haldamist ja kasutamist põllumajandusettevõtte kestlikkuse andmevõrgus. Sellega seoses tervitab Euroopa Andmekaitseinspektor selgeid viiteid vajadusele järgida nii isikuandmete kaitse üldmäärust (2) kui ka ELi isikuandmete kaitse määrust (3). Euroopa Andmekaitseinspektoril on heameel ka selle üle, et ettepanek sisaldab viiteid isikuandmete kaitse üldmäärusele ja ELi isikuandmete kaitse määrusele selliste seonduvate mõistete nagu „isikuandmed“ ja „töötlemine“ määratlustes. Õiguskindluse huvides soovitab Euroopa Andmekaitseinspektor siiski tungivalt kavandatud määratlused läbi vaadata, et tagada süsteemne ja järjepidev viitamine isikuandmete kaitse üldmäärusele ning ELi isikuandmete kaitse määrusele ning vältida nende õigusaktidega juba hõlmatud kontseptsioonide määratluste kehtestamist.

Euroopa Andmekaitseinspektor märgib positiivselt, et kui komisjon või kontaktasutused jagavad üksikandmeid, anonüümitakse või pseudonüümitakse põllumajandustootjate andmed ja kõik muud ettepaneku alusel saadud üksikandmed. Anonüümimine ja pseudonüümimine on olulised meetodid andmekaitseriskide leevendamiseks. Samas peab Euroopa Andmekaitseinspektor oluliseks säilitada nende mõistete selge eristamine, kuna pesudonüümitud andmeid saab endiselt seostada tuvastatava isikuga ja seetõttu võib neid pidada isikuandmeteks.

Seoses põllumajandusettevõtte kestlikkuse andmevõrgu andmete avaldamisega tuletab Euroopa Andmekaitseinspektor meelde, et isikuandmete avaldamise nõue peaks lisaks seaduses sätestatule vastama ka muudele harta artikli 52 lõikest 1 ja isikuandmete kaitse üldmääruse artikli 6 lõikest 3 tulenevatele nõuetele. Euroopa Andmekaitseinspektor on seisukohal, et ettepanek ei sisalda praegusel kujul konkreetset avaliku huvi põhjendust, mis õigustaks isikuandmete avaldamist tuvastataval kujul, isegi kui andmed on enne avaldamist pseudonüümitud. Seetõttu soovitab Euroopa Andmekaitseinspektor täpsustada, et üldsusele võib kättesaadavaks teha ainult nõuetekohaselt anonüümitud põllumajandusettevõtte kestlikkuse andmevõrgu andmeid.

Euroopa Andmekaitseinspektor leiab, et teatud isikuandmete töötlemise spetsifikatsioone tuleks käsitleda pigem ettepanekus endas kui delegeeritud õigusaktides. Eelkõige leiab Euroopa Andmekaitseinspektor, et ettepanekus tuleks otseselt täpsustada isikuandmete kategooriad ja konkreetsed eesmärgid, milleks neid võib töödelda. Lisaks soovitab Euroopa Andmekaitseinspektor täpsustada asjaomaste isikuandmete kategooriate säilitamisaja (kriteeriumid tuleb kindlaks määrata) ja selgitada asjaosaliste rollid. Et ettepaneku eesmärk on luua andmebaaside ühendamise IT-süsteem, soovitab Euroopa Andmekaitseinspektor lisada ettepanekusse IT-vahendi põhjaliku kirjelduse, sh andmekaitserollid ja -kohustused ning asjakohased kohaldatavad kaitsemeetmed.

1. SISSEJUHATUS

1. Euroopa Komisjon esitas 22. juunil 2022 ettepaneku võtta vastu Euroopa Parlamendi ja nõukogu määrus, millega muudetakse nõukogu määrust (EÜ) nr 1217/2009 seoses põllumajandusliku raamatupidamise andmevõrgu ümberkujundamisega põllumajandusettevõtte kestlikkuse andmevõrguks (edaspidi „ettepanek“).

2. Ettepaneku peamine eesmärk on muuta Nõukogu määrus (EÜ) nr 1217/2009 ( 4 ) , et muuta põllumajandusliku raamatupidamise andmevõrk põllumajandusettevõtte kestlikkuse andmevõrguks, et koguda kestlikkusandmeid põllumajandusettevõtte tasandil. Üleminek aitab ka parandada põllumajandustootjate nõustamisteenuseid ja võrrelda põllumajandusettevõtete tulemuslikkust.

3. Praegu kogutakse andmeid peamiselt põllumajandusettevõtete majanduslike aspektide hindamiseks, samas kui on vaja hinnata põllumajandusettevõtte üldist kestlikkust, sh mulla, õhu, vee ja bioloogilise mitmekesisusega seotud keskkonnaandmeid ning põllumajanduse sotsiaalset mõõdet käsitlevaid andmeid. Üleminek põllumajandusettevõtte kestlikkuse andmevõrgule võimaldab võrrelda põllumajandusettevõtete tulemuslikkust piirkondlike, riiklike ja valdkondlike keskmiste näitajatega. Mis puudutab raamatupidamisandmeid, siis on põllumajandusettevõtete raamatupidamisandmed nende tulude hindamise ja majandustegevuse uurimise põhiallikas. Kogutud teavet võib kasutada ka selleks, et pakkuda põllumajandustootjatele individuaalseid nõustamisteenuseid ja tagasisidet, et parandada põllumajandusettevõtete kestlikkust ( 5 )

4. Ettepanekuga muudetakse ka andmete kogumise viisi, tagades muu hulgas koostalitlusvõime muude süsteemidega, mis sisaldavad põllumajandusettevõtete andmeid, võimaldades kombineerida algselt erinevatel eesmärkidel kogutud andmeid. Selleks võetakse kasutusele põllumajandusettevõtte kordumatu tunnus. Lisaks nähakse ettepanekuga ette ka põllumajandusettevõtte kestlikkuse andmevõrgu andmete avaldamine.

5. Euroopa Andmekaitseinspektori arvamus esitatakse ELi isikuandmete kaitse määruse artikli 42 lõike 1 kohaselt vastusena Euroopa Komisjoniga konsulteerimisele 22. juunil 2022. Sellega seoses kutsub Euroopa Andmekaitseinspektor kaasseadusandjaid üles lisama ettepaneku põhjendustesse selge viite sellele konsultatsioonile.

4. JÄRELDUSED

32. Eelnevast lähtudes soovitab Euroopa Andmekaitseinspektor järgmist: a) vaadata uuesti läbi kavandatud määratlused, et tagada süsteemne ja järjepidev viitamine isikuandmete kaitse üldmäärusele ning ELi isikuandmete kaitse määrusele ning vältida nende õigusaktidega juba hõlmatud kontseptsioonide määratluste kehtestamist; b) muuta ettepaneku artikli 16 lõiget 2 ja põhjendust 8, et eemaldada mis tahes kahtlus, et pseudonüümimine võimaldab tuvastamist; c) täpsustada ettepaneku artiklis 16, et üldsusele võib kättesaadavaks teha ainult nõuetekohaselt anonüümitud põllumajandusettevõtte kestlikkuse andmevõrgu andmed; d) täpsustada isikuandmete kategooriad, et tagada isikuandmete töötlemisel piirdumine sellega, mis on otseselt asjakohane ja vajalik ettepaneku kindlaksmääratud eesmärkide saavutamiseks; e) määrata ettepaneku regulatiivosas kindlaks kõik eesmärgid, milleks võib isikuandmeid töödelda; f) kehtestada asjaomaste isikuandmete kategooriate säilitamisaeg või vähemalt selliste tähtaegade kindlaksmääramise kriteeriumid, võttes arvesse töötlemise eesmärke; g) määrata selgelt eri osalejate, nt vastutavate töötlejate, kaasvastutavate töötlejate või volitatud töötlejate roll; h) et ettepaneku eesmärk on luua andmebaaside ühendamiseks IT-süsteem, lisada IT-vahendi kõrgetasemeline kirjeldus, sh andmekaitserollid ja -kohustused ning asjakohased kohaldatavad kaitsemeetmed.

Brüssel, 11. august 2022 Wojciech Rafał WIEWIÓROWSKI

(1) COM(2022) 296 final.

(2) Euroopa Parlamendi ja nõukogu määrus (EL) 2016/679, 27. aprill 2016, füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).

(3) Euroopa Parlamendi ja nõukogu määrus (EL) 2018/1725, 23. oktoober 2018, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).

(4) Nõukogu määrus (EÜ) nr 1217/2009, 30. november 2009, millega luuakse Euroopa Ühenduse põllumajanduslike majapidamiste tulusid ja majandustegevust käsitlevate raamatupidamisandmete kogumise võrk (ELT L 328, 15.12.2009, lk 27).

(5) Αιτιολογική σκέψη 4 της πρότασης.